KOMISSION DELEGOITU ASETUS (EU) 2022/2182,

annettu 30 päivänä elokuuta 2022,

delegoidun asetuksen (EU) 2017/1798 muuttamisesta siltä osin kuin on kyse painonhallintaan tarkoitettujen ruokavalionkorvikkeiden rasvoja ja magnesiumia koskevista vaatimuksista

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon imeväisille ja pikkulapsille tarkoitetuista ruoista, erityisiin lääkinnällisiin tarkoituksiin tarkoitetuista elintarvikkeista ja painonhallintaan tarkoitetuista ruokavalionkorvikkeista ja neuvoston direktiivin 92/52/ETY, komission direktiivien 96/8/EY, 1999/21/EY, 2006/125/EY ja 2006/141/EY, Euroopan parlamentin ja neuvoston direktiivin 2009/39/EY sekä komission asetusten (EY) N:o 41/2009 ja (EY) N:o 953/2009 kumoamisesta 12 päivänä kesäkuuta 2013 annetun Euroopan parlamentin ja neuvoston asetuksen (EU) N:o 609/2013 (1) ja erityisesti sen 11 artiklan 2 kohdan,

sekä katsoo seuraavaa:

(1) Komission delegoidussa asetuksessa (EU) 2017/1798 (2) vahvistetaan muun muassa painonhallintaan tarkoitettujen ruokavalionkorvikkeiden koostumusta koskevat erityisvaatimukset, jotka perustuvat Euroopan elintarviketurvallisuusviranomaisen, jäljempänä ’elintarviketurvallisuusviranomainen’, viimeisimpiin tieteellisiin lausuntoihin (3).

(2) Delegoidun asetuksen (EU) 2017/1798 liitteessä I olevassa 4.1, 4.2 ja 6 kohdassa säädetään, että painonhallintaan tarkoitetun ruokavalionkorvikkeen päivittäisestä annoksesta on saatava linolihappoa vähintään 11 g, alfalinoleenihappoa vähintään 1,4 g ja päivittäinen annos saa sisältää magnesiumia enintään 250 mg.

(3) Komissio vastaanotti organisaatiolta Total Diet & Meal Replacements Europe 7 päivänä marraskuuta 2019 pyynnön arvioida uudelleen delegoidussa asetuksessa (EU) 2017/1798 vahvistetut koostumusta koskevat vaatimukset linolihapon, alfalinoleenihapon ja magnesiumin osalta sekä luettelon uudesta tieteellisestä näytöstä. Komissio pyysi 10 päivänä maaliskuuta 2020 elintarviketurvallisuusviranomaista arvioimaan toimitetun tieteellisen näytön yhdessä muun asiaan liittyvän uuden tieteellisen näytön kanssa ja tarvittaessa päivittämään viimeisimmän tieteellisen lausuntonsa (4) päätelmät, jotka koskevat linolihapon ja alfalinoleenihapon vähimmäispitoisuuksia sekä magnesiumin enimmäispitoisuutta painonhallintaan tarkoitetuissa ruokavalionkorvikkeissa.

(4) Elintarviketurvallisuusviranomainen totesi 15 päivänä huhtikuuta 2021 lausunnossaan (5) painonhallintaan tarkoitettujen ruokavalionkorvikkeiden peruskoostumusta koskevasta lisänäytöstä, että linolihappoa ei ole tarpeen lisätä painonhallintaan tarkoitettuihin ruokavalionkorvikkeisiin, sillä käytettäessä painonhallintaan tarkoitettuja ruokavalionkorvikkeita rasvakudoksesta vapautuu laihtumisen aikana linolihappoa, jonka määrä riittää kattamaan linolihapon riittävän saannin. Elintarviketurvallisuusviranomainen totesi lisäksi, että vaikka painonhallintaan tarkoitettuja ruokavalionkorvikkeita käyttävien ylipainoisten tai lihavien henkilöiden laihtumisen aikana rasvakudoksesta vapautuva alfalinoleenihapon määrä kattaa noin 40 prosenttia alfalinoleenihapon riittävästä saannista, painonhallintaan tarkoitetuista ruokavalionkorvikkeista on saatava alfalinoleenihappoa vähintään 0,8 g/päivässä, jotta riittävä saanti voidaan taata. Elintarviketurvallisuusviranomainen totesi myös, että magnesiumin enimmäiskokonaispitoisuuden nostaminen 350 mg:aan päivässä painonhallintaan tarkoitetuissa ruokavalionkorvikkeissa ei aiheuta huolta. Vaikka magnesium voi aiheuttaa ripulia, ei ole todennäköistä, että magnesium aiheuttaisi niin voimakasta ripulia, että sitä pidettäisiin huolestuttavana painonhallintaan tarkoitettuja ruokavalionkorvikkeita käyttävien ylipainoisten tai lihavien henkilöiden osalta, sillä nämä henkilöt kärsivät yleisemmin ummetuksesta kuin ripulista.

(5) Elintarviketurvallisuusviranomaisen päätelmien perusteella ja tieteellisen kehityksen huomioon ottamiseksi on aiheellista muuttaa delegoitua asetusta (EU) 2017/1798 siten, että poistetaan linolihappoa koskeva vaatimus, alennetaan alfalinoleenihapon vähimmäispitoisuutta koskevaa vaatimusta ja nostetaan magnesiumin sallittua enimmäispitoisuutta kyseisten tuotteiden osalta.

(6) Sen vuoksi delegoidun asetuksen (EU) 2017/1798 liitettä I olisi muutettava,

ON HYVÄKSYNYT TÄMÄN ASETUKSEN:

1 artikla Muutetaan delegoidun asetuksen (EU) 2017/1798 liite I tämän asetuksen liitteen mukaisesti.

2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 30 päivänä elokuuta 2022. Komission puolesta Puheenjohtaja Ursula VON DER LEYEN

(1) EUVL L 181, 29.6.2013, s. 35.

(2) Komission delegoitu asetus (EU) 2017/1798, annettu 2 päivänä kesäkuuta 2017, Euroopan parlamentin ja neuvoston asetuksen (EU) N:o 609/2013 täydentämisestä painonhallintaan tarkoitettujen ruokavalionkorvikkeiden koostumusta ja niistä annettavia tietoja koskevien erityisvaatimusten osalta (EUVL L 259, 7.10.2017, s. 2).

(3) EFSAn NDA-lautakunta (erityisruokavaliovalmisteita, ravitsemusta ja allergioita käsittelevä EFSAn lautakunta), 2015. Scientific Opinion on the essential composition of total diet replacement for weight control, EFSA Journal 2015; 13(1):3957, ja EFSAn NDA-lautakunta (erityisruokavaliovalmisteita, ravitsemusta ja allergioita käsittelevä EFSAn lautakunta), 2016. Scientific Opinion on the Dietary Reference Values for choline, EFSA Journal 2016; 14(8):4484.

(4) EFSA Journal 2016; 14(8):4484.

(5) EFSAn NDA-lautakunta (ravitsemusta, uuselintarvikkeita ja ruoka-allergeenejä käsittelevä EFSAn lautakunta), 2021. Statement on additional scientific evidence in relation to the essential composition of total diet replacement for weight control. EFSA Journal 2021; 19(4):6494.